'n Tasbare stilte het geheers toe van die begrafnisgangers Vrydag na afloop van die roudiens pienk, pers en blou ballonne in die lug loslaat. Al wat 'n mens kon hoor, was 'n droë kug en snikke.
Voor in 'n bundel waarin die huldeblyke vervat is, staan: "As ons na julle gekyk het, het ons die toonbeeld van perfeksie gesien. Julle was die deel van menswees waarvoor ons die liefste was. Uit julle het mens niks minder as glimlaggies en vriendelikheid gekry nie. Vandag gee ons julle vir Jesus, want Hy weet hoe spesiaal julle vir ons was."
"My hart is stukkend hier waar ek nou sit. My kind, jy het die mooiste lag gehad, die mooiste ogies en jy was 'n mooi mens uit en uit. My liefie, jy sal nooit alleen wees nie en Marnatjie is nou daar waar julle altyd gelukkig en veilig sal wees."
Die huldeblyk word afgesluit met die lirieke van See You Again, 'n liedjie wat deur Wiz Khalifa saam met Charlie Puth aan die akteur Paul Walker opgedra is. Dit was die temalied van The Fate of The Furious, die 7de fliek in die Fast & Furious-fliekreeks.
Xander, 'n gewese kêrel van Sharnelle en ook 'n oudleerling van die skool, is Saterdag in verband met die moorde in hegtenis geneem. Hy het vroeër vandeesweek in die landdroshof op Vryburg op twee aanklagte van moord verskyn en sal tot sy volgende verskyning op 6 Augustus in aanhouding bly.